হাসপাতালের ভারপ্রাপ্ত আবাসিক চিকিৎসক ডা. মংক্য চিং মারমা সাগর বলেন, ‘চিকিৎসকরা নিজেদের মধ্যে সমঝোতার মাধ্যমে এটা করেন, আমরা চাপ দিয়েও খুব একটা লাভ হয় না। বেশি চাপাচাপি করলে ওনারা বদলি হয়ে চলে যান। সকাল পৌনে ১০টায় হাসপাতালের জরুরি বিভাগে গিয়ে দেখা যায়, বসে আছেন স্টাফ ও শিক্ষার্থী নার্সরা। নিজের কক্ষে বিশ্রামে রয়েছেন ডা. রুবেল। এ সময় নানিয়ারচর উপজেলার শণখোলাপাড়া থেকে কামেজবালা চাকমা (৪৭) নামের এক রোগী আসেন। তাঁকে চিকিৎসা দিচ্ছিলেন স্টাফ নার্স মিঠু তালুকদার। বিশ্রামে থাকা চিকিৎসককে ডাকেননি তাঁরা। জরুরি বিভাগের ইনচার্জ শাহিদা আক্তার জানান, এ বিভাগে প্রতিদিন গড়ে ৩০-৪০ জন রোগী আসে।
হাসপাতালের রোগীদের খাবার আসে যেখান থেকে সেখানে সকাল ১১টায় পাওয়া গেল বাবুর্চি রিদুয়ান বারীকে। তিনি ও শাহজাহান, অনিতা রাণী দে, জাহানারা বেগম ও সুজাতা দেওয়ান ব্যস্ত রোগীদের দুপুরের খাবার তৈরি করতে। জানালেন, এদিন ৯০ জন রোগীর দুপুরের খাবার রান্না করছেন তাঁরা। খাবারের তালিকায় রয়েছে মুরগির মাংস, সবজি ও ডাল। রোগীদের জন্য তিন বেলার সাপ্তাহিক খাবারের তালিকাও ঠিক করা থাকে। রবিবার মাংস, সোমবার মাছ, মঙ্গলবার ডিম, বুধবার মাছ, বৃহস্পতিবার মুরগির মাংস ও শুক্রবার মাছ দেওয়া হয়। তবে প্রতি বেলায় এসবের সঙ্গে থাকে সবজি ও ডাল। আর সকালে দেওয়া হয় কলা-পাউরুটি ও ডিম। প্রতিদিন প্রত্যেক রোগীর জন্য ১২৫ টাকা বরাদ্দ। এসব খাবার সরবরাহ করেন রাজু নামের একজন ঠিকাদার। হাসপাতালে ছয়জন বাবুর্চির পদ থাকলেও একটি শূন্য থাকায় বাবুর্চিরা সবাই মিলে নিজেদের বেতন থেকে বেতন দিয়ে একজনকে ‘নিয়োগ’ দিয়েছেন বলে জানিয়েছেন তাঁরা।
ডা. সাগরের সঙ্গে কথা বলার সময়ই সিভিল সার্জনের কক্ষে রক্ষিত ফিঙ্গারপ্রিন্ট মেশিনে আঙুলের চাপ দিতে দেখা গেছে কয়েকজন চিকিৎসককে। তখন ঘড়ির কাঁটা ৯টা পেরিয়ে গেছে। বাইরে বৃষ্টি নেই। নেই কোনো প্রাকৃতিক দুর্যোগের পূর্বাভাসও। তবু দেরিতে কেন এলেন তাঁরা—এর কোনো জবাব নেই। সেই জবাবে চাওয়ার ব্যাপারে খুব বেশি কঠোর হওয়ারও সুযোগ নেই দায়িত্বশীলদের। কারণ জবাব চাইলেই তদবির করে বদলি হয়ে যান চিকিৎসকরা।